Document ID: 31989R0163

*****
ΚΑΝΟΝΙΣΜΟΣ (ΕΟΚ) αριθ. 163/89 ΤΗΣ ΕΠΙΤΡΟΠΗΣ
της 24ης Ιανουαρίου 1989
σχετικά με τον πίνακα των αλιευτικών σκαφών της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές δράσεις για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 5,
τον κανονισμό (ΕΟΚ) αριθ. 2930/86 του Συμβουλίου (2) που ορίζει τα χαρακτηριστικά των αλιευτικών σκαφών,
τον κανονισμό (ΕΟΚ) αριθ. 1381/87 της Επιτροπής (3) που θεσπίζει λεπτομερείς κανόνες όσον αφορά τη σήμανση και τον εφοδιασμό με τα αναγκαία έγγραφα των αλιευτικών σκαφών,
Εκτιμώντας:
ότι είναι απαραίτητο να καθορισθούν τα στοιχεία που απαιτούνται για την κατάρτιση πίνακα των αλιευτικών σκαφών της Κοινότητας·
ότι ο αριθμός των σκαφών που εγγράφεται στα κράτη μέλη είναι τέτοιος ώστε είναι απαραίτητο να προβλεφθούν τα κατάλληλα μέσα πληροφορικής για να διευκολυνθεί η διαχείριση όλων των πληροφοριών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Δομών της Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά την έννοια του παρόντος κανονισμού, ως «αλιευτικό σκάφος » νοείται κάθε σκάφος που προορίζεται για την αλίευση ιχθύων και άλλων ζώντων θαλασσίων πόρων για εμπορικούς σκοπούς. Αυτά τα αλιευτικά σκάφη θα εγγράφονται ως τέτοια στα νηολόγια των κρατών μελών.
Άρθρο 2
Για κάθε αλιευτικό σκάφος που έχει νηολογηθεί σε ένα κράτος μέλος την 1η Ιανουαρίου 1989, τα ενδιαφερόμενα κράτη μέλη διαβιβάζουν στην Επιτροπή, το αργότερο στις 30 Σεπτεμβρίου 1989, τις πληροφορίες που αναφέρονται στο παράρτημα Ι, εκτός ειδικής περίπτωσης τεκμηριωμένης και μετά από προηγούμενη σύμφωνη γνώμη της Επιτροπής. Βάσει των πληροφοριών που διαβιβάζονται και αφορούν την κατάσταση του αλιευτικού στόλου, κατά την 1η Ιανουαρίου 1989, τα κράτη μέλη πραγματοποιούν και διαβιβάζουν στην Επιτροπή πριν από την 1η Νοεμβρίου 1989 μια όσο το δυνατόν πιο ακριβή εκτίμηση της κατάστασης κατά την 1η Ιανουαρίου 1987.
Άρθρο 3
Για κάθε νέα νηολόγηση, για κάθε διαγραφή από το εθνικό νηολόγιο των αλιευτικών σκαφών και για κάθε μεταβολή ενός από τα χαρακτηριστικά ενός σκάφους που αναφέρεται στον κοινοτικό κατάλογο των αλιευτικών σκαφών, τα ενδιαφερόμενα κράτη μέλη διαβιβάζουν κάθε μήνα στην Επιτροπή τις πληροφορίες που αναφέρονται στο παράρτημα ΙΙ. Οι πληροφορίες αυτές διαβιβάζονται το αργότερο τρεις μήνες μετά την επίσημη διαπίστωση του γεγονότος από το κράτος μέλος.
Άρθρο 4
Οι διορθώσεις αναληθών ή εσφαλμένων στοιχείων που αναφέρονται στον κοινοτικό πίνακα των αλιευτικών σκαφών, διαβιβάζονται στην Επιτροπή κατά τη διάρκεια του επόμενου μήνα από τη διαπίστωσή τους σύμφωνα με τις λεπτομέρειες που προβλέπονται στο παράρτημα ΙΙ.
Άρθρο 5
1. Οι πληροφορίες που αναφέρονται στο άρθρο 2 διαβιβάζονται με μαγνητικά μέσα, τα οποία προορίζονται να υποστούν επεξεργασία με ηλεκτρονικό υπολογιστή, όπως καθορίζεται στο παράρτημα ΙΙΙ.
2. Οι νέες νηολογήσεις, διαγραφές από το εθνικό νηολόγιο αλιευτικών σκαφών, οι τροποποιήσεις και διορθώσεις που αναφέρονται στα άρθρα 3 και 4 διαβιβάζονται με μαγνητικά μέσα που προορίζονται να υποστούν επεξεργασία με ηλεκτρονικό υπολογιστή, όπως καθορίζεται στο παράρτημα ΙΙΙ.
3. Η Επιτροπή, μετά από διαβούλευση με τη Μόνιμη Επιτροπή των Διαρθρώσεων της Αλιείας, μπορεί να τροποποιήσει το παράρτημα ΙΙΙ σε σχέση με τις τεχνικές δυσκολίες που θα υπάρξουν κατά την εφαρμογή του συστήματος της πληροφορικής διαχείρισης του πίνακα.
Άρθρο 6
Η Επιτροπή εξασφαλίζει το απόρρητο των ατομικών πληροφοριών που αναφέρονται στον κοινοτικό πίνακα των αλιευτικών σκαφών και εγγυάται σε κάθε κράτος μέλος την όσο το δυνατόν ταχύτερη πρόσβαση που επιτρέπει το χρησιμοποιούμενο σύστημα πληροφορικής, σε όλες της πληροφορίες του πίνακα που αφορούν τα αλιευτικά σκάφη που είναι εγγεγραμμένα σε αυτό το κράτος μέλος.
Άρθρο 7
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιανουαρίου 1989.

Labels: 12
7